Fra første øjeblik følte vi os hjemme i lejligheden, der fremstår præcis som på fotografierne. Pæn, enkel, praktisk og ren. Sengen er god, hvad der er en vigtig detalje.
Der er lidt lydt i lejligheden, så man må regne med at kunne følge med i naboernes liv, hvad vi synes er hyggeligt og trygt. Så er man "en del af byens liv". Bryder man sig ikke om at være det, skal man leje sig ind på et hotel i "the international style".
Hvad man ikke ser på fotografierne er udsigten fra den franske altan ud til den smalle travessa med de stejle trapper. Det er rendyrket romantik. Jeg delte et billede af udsigten på min facebookprofil, og alle elskede den. Den fortæller, at man bor i et genuint, lokalt område, men samtidig er man få minutters gang fra 4 af Lissabons vigtigste pladser.
Vi kender Lissabon fra seks tidligere besøg, så vi behøvede ikke den store introduktion, men det var dejligt at få navnet på en super restaurant på Rua da Madelena. Her spiste vi - på værtens råd - to gange med stor glæde.
En sidste, lille detalje, men af stor betydning er, at vi blev budt godt velkommen en tidlig lørdag aften. Der var sørget for brød til os til næste morgen samt en æske med lokalt bagværk. Den omsorg er noget, man som gæst sætter stor pris på.
Dette er den bedste lejlighed, vi har lejet i Lissabon. Det eneste triste ved at bo i Goncalos lejlighed var, at vi skulle forlade den efter en uge. Vi håber at vende tilbage.